UMkhalele unesifiso sokuqeqesha iBafanaUHELMAN Mkhalele, obambe njengomqeqeshi eqenjini lesizwe lika-Under 20, uthi uyafisa ukuqeqesha iBafana Bafana ngelinye ilanga Isithombe: BACKPAGEPIXminenhle mkhize | March 26, 2020INKAKHA eyawina i-Africa Cup of Nations (Afcon) ngo-1996, uHelmana Mkhalele, imagange ukwazi ngekusasa layo eqenjini lesizwe lika-Under 20.UMkhalele usebambe njengomqeqeshi kwi-Under 20 selokhu uMolefi Ntseki ashiya njengoba eseqeqesha iqembu lesizwe iBafana Bafana.Le nkakha eyaziwa ngeleMidnight Express eNingizimu Afrika, ithe:“Bengilokhu ngibambile, njengoba wazi. ISafa ayikaqinisekisi ukuthi izozivala nini ngokusemthethweni izikhala lapho kungakaqashwa khona. Ngisho nakwi-Under 17 abakaqinisekisi ukuthi bazoqasha nini ngokuphelele. Umuntu uhlalele ethembeni ukuthi bazosithatha leso sinqumo nokuthi kuzoshesha. Abakasitsheli ukuthi yiliphi icebo labo,” kusho uMkhalele.UMkhalele (50) akazibekile phansi njengoba ezenza izifundo zokuqeqesha. UseneCAF A Licence, usanda kuqede izifundo ze-Uefa B licence eGermany.“Ngicabanga ukuthi ukuqokwa kwabaqeqeshi abazocija amaqembu esizwe amancane kuzohambisana namaphini eBafana. Nginethemba lokuthi uma sebememezela lezo zikhundla, bazophinda bamemezele nezamaqembu esizwe amancane. Nathi singathanda ukwazi ukuthi simi kuphi. Kuyasithinta”.UMkhalele wayengumdlali osezingeni eliphezulu esayibamba enkundleni. Waqukula iCAF Champions League ne-Orlando Pirates ngo-1995, wake wadlala eTurkey.“Kimina kusho lukhulu. Ngesikhathi ngiqala ukudlala ibhola iphupho lami kwakuwudlalela iqembu engangilithanda ngisemncane, iKaizer Chiefs. Iphupho elikhulu kwakuwukudlala ibhola ezingeni elikhokhelayo. Ngesikhathi sibuyiselwa ebholeni lomhlaba, iphupho lami kwakuwukudlalela izwe lami. Ngesikhathi sengizowagaxa emgibeni amakhokho iphupho lami kwakuwuqeqesha enye yamakilabhu, noma ezingeni lamaqembu esizwe. Ngingasho ngithi wonke lawo maphupho ami afezeka. Ngiyajabula ukuthi zonke izinto engizithandazelayo ziyafezeka. Ukuba yingxenye yePirates eyawina iCAF Champions League nokuwina i-Afcon nezwe lami, nokuba yingxenye yeqembu lesizwe manje, yinto enginika umsebenzi,” kusho uMkhalele.Iphupho lakhe elikhulu ukuqeqeshi iBafana ngelinye ilanga.“Esikhathini esizayo ngiyafisa ukuqeqesha iqembu elikhulu lesizwe. Ngiyafuna ukuhola izwe lami ngelinye ilanga kodwa ngikholwa ukuthi konke kwenzeka ngesikhathi sakho. Ngigqugquzeleka kakhulu wumqeqeshi uMolefi Ntseki nolwazi analo ngonobhutshuzwayo. Okuningi okuthinta ukuqeqesha ngikufunde kuyena njengephini lakhe kwi-Under 20,” kuphetha uMkhalele.
